I siste halvdel av 1960-tallet flyttet Shelton til San Francisco sammen med flere av sine venner fra Texas, og her grunnla han forlaget Rip Off Press, egentlig kun en trykkerimaskin på loftet i en tidligere operabygning, sammen med kompisene Jack Jackson, Fred Todd, og Dave Moriaty. Han og kompisene var en del av hippibevegelsen i Haight-Ashbury. I 1976 var Rip Off Press ved adressen 1250 17th Street ved foten av åsen Potrero Hill i San Francisco. Senere flyttet Shelton til Paris i Frankrike.